Pozorište – lepota stvaranja novog

Mira – prvih 100 godina

*Umetnost počinje tamo gde se slože neke tajanstvene i nepoznate sile unutar čoveka i epohe. Srećna sam što će Beograđani imati šansu i još jedno mesto gde će umetnici i gledaoci pokušavati da tu tajnu života katkada dotaknu[[1]](#footnote-1)*

Povod za postavku multimedijalne instalacije je 100 godina od rođenja Mire Trailović, osnivačice Bitef teatra.

U specifičnim okolnostima 60ih, periodu hladnog rata, u vremenu političkog i kulturno-umetničkog otvaranja Jugoslavije, hrabro, lucidno i vizionarski je gradila porodicu Atelje 212, Beogradski internacionalni teatarski festival – BITEF, dovela je Teatar nacija u Beograd, čiji je umetnički direktor bila 1983. godine i na temeljima svetskih dimenzija ta dva antiimperijalistička, antifašistička i antiburžoaska festivala iznedrila je Bitefov teatar u Beogradu 1989. godine.

Na njena dostignuća poput pomenutih, hteli smo da podsetimo kroz citate i fotografije, a možda ponajbliže kroz svedočanstva njenih savremenika.

U delu postavke sa ovim svedočanstvima preuzeli smo segment događaja koji se odigrao 3. marta 2019, godine pod imenom: *I dalje u zaveri sa pozorišnim duhom* a povodom trideset godina postojanja Mirinog pozorišta – teatra otvorenih vrata za umetnike i uticaje iz različitih delova sveta.

Ovaj deo čine sećanja – audio zapisi 28-oro ljudi, njenih savremenika, prijatelja i bliskih saradnika u kojima se osvrću na ljude, događaje i predstave koji su obeležili i ukrstili njihove živote sa Mirinim. Iako svako od njih može da bude predmet zasebne postavke sa bogatom biografijom, ovom prilikom ih navodimo kao neprocenjive svedoke života i rada Mire Trailović. Neki od njih nisu više sa nama, već ponovo sa Mirom.

*Napred, ovo je vaše vreme, vaš prostor, vaša sloboda...u ime umetnosti danas i svega pre, posle i oko nje*[[2]](#footnote-2)

Vesna Bogunović, Jelena Stojanović, Jelena Bogavac

1. Mira Trailović, na otvaranju Bitef teatra, 3. marta 1989. godine [↑](#footnote-ref-1)
2. Isto [↑](#footnote-ref-2)